**Rondelul steluţelor albe**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rondelul steluţelor albe

Steluţe albe-n vârf de brad

Din cer venit-au mesagere,

Vestind iarna cu precădere

Prin fulgii de argint ce cad.

Trecute de-al norilor vad -

Şi de-ale vânturilor bariere,

Steluţe albe-n vârf de brad

Din cer venit-au mesagere.

În reflectări ca de smarald

Ce strălucesc prin cădere,

Soseşte-a iernii, revedere

Ca un parfum iubit de nard,

Steluţe albe-n vârf de brad

Din cer venit-au mesagere.

Flavius Laurian Duverna

04 decembrie 2015